**Lumea-i o frunză pe ape**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu mai încap în burduful de câine,

am fost muşcat de alte întâmplări

şi am cicatrice sub cearcănul de sub ochiul negru.

Carnea rănită acum ameninţă-n memorie

asemenea ninsorii în sânge,

îmi dă o pedeapsă mai mare

decât să-mi fiu chiriaş în trup.

Zăpezile negre îngheaţă pe umeri,

frigul se rupe din întuneric

ca un orb izgonit de lumină

şi ochii adorm în morminte de sticlă.

În subteranele gândului trăiesc mântuit,

lumea-i o frunză pe ape,

odată cu ea toate visele plutesc

prin aerul ce mângâie pe tâmple

pe adevăratul meu Dumnezeu.